CELEX: 32019R0430
Language: hu
Date: 2019-03-18 00:00:00
Title: A Bizottság (EU) 2019/430 végrehajtási rendelete (2019. március 18.) az 1178/2011/EU rendeletnek a könnyű légi járműre érvényes pilóta-szakszolgálati engedély kiadása előtt felügyelet nélkül gyakorolt, korlátozott jogosultságok tekintetében történő módosításáról (EGT-vonatkozású szöveg.)

19.3.2019   
               
               
                  HU
               
               
                  Az Európai Unió Hivatalos Lapja
               
               
                  L 75/66
               
            
         A BIZOTTSÁG (EU) 2019/430 VÉGREHAJTÁSI RENDELETE
         (2019. március 18.)
         az 1178/2011/EU rendeletnek a könnyű légi járműre érvényes pilóta-szakszolgálati engedély kiadása előtt felügyelet nélkül gyakorolt, korlátozott jogosultságok tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 23. cikke (1) bekezdésére,
         mivel:
         
                     (1)
                  
                  
                     Az 1178/2011/EU bizottsági rendelet (2) I. mellékletének (FCL rész) B. alrésze meghatározza a könnyű légi járműre érvényes pilóta-szakszolgálati engedélyre (LAPL) vonatkozó követelményeket.
                  
               
                     (2)
                  
                  
                     Az 1178/2011/EU rendelet 12. cikke (2a) és (3) bekezdésének értelmében a tagállamok 2020. április 8-ig alkalmazhatnak olyan nemzeti engedélyezési szabályokat, amelyek egy LAPL megszerzéséhez képest korábbi hozzáférést biztosítanak egyes pilóta-jogosultságokhoz. Ezen nemzeti engedélyezési szabályok alapján modulrendszerű LAPL-képzést is kínálnak, melyek során bizonyos LAPL-képzési modulok elvégzésekor már az LAPL kiadása előtt hozzáférhetővé válnak egyes pilóta-jogosultságok.
                  
               
                     (3)
                  
                  
                     Azok a tagállamok, amelyekben lehetőség van ilyen modulrendszerű LAPL-képzés elvégzésére, arról számoltak be a Bizottságnak és az Európai Unió Repülésbiztonsági Ügynökségének (a továbbiakban: az Ügynökség), hogy a rendszer hozzájárul a légi sportok és a szabadidős pilótatevékenységek előmozdításához. Ez összhangban van az általános repülési ütemtervben (3) megfogalmazott célokkal, amely egy arányosabb, rugalmasabb és proaktívabb szabályozási rendszer létrejöttét irányozza elő.
                  
               
                     (4)
                  
                  
                     Az 1178/2011/EU rendelet 4. cikkének (7) bekezdése értelmében a tagállamok bizonyos feltételek mellett felhatalmazhatnak növendék pilótákat arra, hogy legfeljebb 2 000 kg felszállási tömeggel rendelkező egymotoros, dugattyús repülőgépeket felügyelet nélküli vezessenek még azt megelőzően, hogy rendelkeznének LAPL-lel.
                  
               
                     (5)
                  
                  
                     Az általános célú légi közlekedés szabályozási rendszerének rugalmasabbá tétele érdekében módosítani kell az 1178/2011/EU rendelet 4. cikke (7) bekezdését, hogy a tagállamok engedélyezhessék az LAPL-képzési tanfolyamon részt vevő növendék pilóták számára, hogy – még a repülőgépekre, helikopterekre, vitorlázó repülőgépekre és ballonokra érvényes LAPL kiadásához szükséges valamennyi követelmény teljesítését megelőzően – korlátozott jogosultságokat gyakoroljanak felügyelet nélkül bizonyos képzési modulok befejezése függvényében, figyelembe véve a pilóta által teljesítendő kompetenciaszinthez szükséges képzés terjedelmét.
                  
               
                     (6)
                  
                  
                     A tagállamok rendszeresen tájékoztatják a Bizottságot és az Ügynökséget, ha az 1178/2011/EU rendelet 4. cikkének (7) bekezdése értelmében ilyen felhatalmazásokat adnak növendék pilótáknak, és a megfelelő szintű repülésbiztonság fenntartása érdekében felügyelik ezeket a felhatalmazásokat.
                  
               
                     (7)
                  
                  
                     Ezen túlmenően módosítani kell az 1178/2011/EU rendelet 4. cikkének (8) bekezdését azon időszak meghosszabbítása érdekében, amely alatt a tagállamoknak lehetőségük van arra, hogy repülőgépekkel való, műszeres repülési szabályok szerinti repülésre szóló korlátozott jogosultságokat biztosítsanak egy pilóta számára még azt megelőzően, hogy az teljesítette volna a műszerjogosítás megszerzéséhez szükséges összes követelményt. Az időpontot egy alapvető műszerjogosítás bevezetéséig meg kell hosszabbítani.
                  
               
                     (8)
                  
                  
                     Az e rendeletben előírt intézkedéseket az Ügynökség a 216/2008/EK európai parlamenti és tanácsi rendelet (4) 19. cikke (1) bekezdése alapján kiadott 08/2017 sz. véleményében javasolta.
                  
               
                     (9)
                  
                  
                     Az e rendeletben előírt intézkedések összhangban vannak az (EU) 2018/1139 rendelet 127. cikkével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az 1178/2011/EU rendelet 4. cikke a következőképpen módosul:
            
                        1.
                     
                     
                        A (7) bekezdés helyébe a következő szöveg lép:
                        
                           „(7)   Egy tagállam az alábbi feltételekkel engedélyezheti egy LAPL-képzésben részt vevő növendék pilótának, hogy korlátozott jogosultságokat felügyelet nélkül gyakoroljon még azelőtt, hogy az LAPL kiadásához szükséges valamennyi követelményt teljesítette volna:
                           
                                       a)
                                    
                                    
                                       a jogosultságok mértékét a tagállam által végzett repülésbiztonsági kockázatelemzés alapján kell meghatározni, figyelembe véve a pilóta által teljesítendő kompetenciaszinthez szükséges képzés terjedelmét;
                                    
                                 
                                       b)
                                    
                                    
                                       a jogosultságok a következőkre korlátozódnak:
                                       
                                                   i.
                                                
                                                
                                                   az engedélyező tagállam egész területére vagy annak egy részére;
                                                
                                             
                                                   ii.
                                                
                                                
                                                   az engedélyező tagállamban lajstromozott légi járművekre;
                                                
                                             
                                                   iii.
                                                
                                                
                                                   a legfeljebb 2 000 kg maximális felszállótömegű, egy hajtóműves, dugattyús repülőgépekre és helikopterekre, valamint a vitorlázó repülőgépekre és a ballonokra;
                                                
                                             
                                 
                                       c)
                                    
                                    
                                       az ilyen engedély jogosultjának, aki LAPL kiadása iránti kérelmet nyújt be, a tagállam által – valamely ATO vagy DTO ajánlása alapján – meghatározott mértékben beszámítják az engedély keretében végzett képzést;
                                    
                                 
                                       d)
                                    
                                    
                                       a tagállam 3 évente időszakos jelentéseket és repülésbiztonsági kockázatelemzéseket nyújt be a Bizottsághoz és az Ügynökséghez;
                                    
                                 
                                       e)
                                    
                                    
                                       a tagállamok nyomon követik az e bekezdés alapján kiadott engedélyek használatát a megfelelő szintű repülésbiztonság garantálása érdekében, és meghozzák a szükséges intézkedéseket, amennyiben fokozott biztonsági kockázat vagy bármely más biztonsági aggály merülne fel.”;
                                    
                                 
                     
                  
                        2.
                     
                     
                        A (8) bekezdés bevezető mondatában a „2019. április 8-ig” szöveg helyébe a „2021. április 8-ig” szöveg lép.
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. március 18-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 212., 2018.8.22., 1. o.
         
         
            (2)  A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).
         
            (3)  https://www.easa.europa.eu/easa-and-you/general-aviation/general-aviation-road-map
         
            (4)  Az Európai Parlament és a Tanács 216/2008/EK rendelete (2008. február 20.) a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről (HL L 79., 2008.3.19., 1. o.).